Statsaksjeselskap

Et statsaksjeselskap er et aksjeselskap som i sin helhet er eiet av den norske stat. Statsaksjeselskap er en form for statlig eid aksjeselskap, en noe større gruppe som også omfatter aksjeselskaper der staten er majoritetseier.

Et statsaksjeselskap er et selvstendig rettssubjekt som til en viss grad er skilt fra den øvrige statsforvaltningen. Selskapet disponerer sine egne inntekter uavhengig av budsjettvedtak i Stortinget og kan eventuelt ta opp lån for å finansiere driften. Et statsaksjeselskap kan allikevel indirekte få sitt inntektsgrunnlag påvirket av politiske vedtak. Et eksempel er NRK som får sine årlige lisensinntekter vedtatt av Stortinget. På samme måte kan et statsaksjeselskap være pålagt bestemte rammebetingelser. NRK må eksempelvis sørge for landsdekkende kringkasting.

Tillegg til aksjeloven
Aksjelovens bestemmelser gjelder også for statsaksjeselskap. Av konstitusjonelle årsaker finnes det imidlertid noen særskilte regler:
Kongen i statsråd kan overprøve vedtak i bedriftsforsamlingen dersom «vesentlige samfunnsmessige hensyn» tilsier det.
Styret velges av generalforsamlingen og ikke som normalt, bedriftsforsamlingen. 
Riksrevisjonen fører tilsyn med forvaltningen av selskapet.

Generalforsamlingen
Selskapets generalforsamling representeres av ansvarlig statsråd eller den statsråden bemyndiger.

Eksterne lenker
 regjeringen.no om statsaksjeselskap

Norsk selskapsrett